b'\n_START_ARTICLE_\nEero Salmela\n_START_PARAGRAPH_\nEero Juhani Vilhelm Salmela (22. huhtikuuta 1920 Pori \xe2\x80\x93 1. toukokuuta 1999 Jyv\xc3\xa4skyl\xc3\xa4n maalaiskunta) oli suomalainen upseeri ja kenraaliluutnantti, joka toimi Suomen ilmavoimien komentajana 7. helmikuuta 1969 \xe2\x80\x93 21. huhtikuuta 1975._NEWLINE_Salmelan vanhemmat olivat V\xc3\xa4in\xc3\xb6 Johannes Salmela ja Ida Maria Salmela, o.s. Niemi. Eero Salmela oli naimisissa kahdesti ja h\xc3\xa4nell\xc3\xa4 oli kolme lasta. _NEWLINE_Salmela kirjoitti ylioppilaaksi Tampereen lyseosta vuonna 1941. H\xc3\xa4n osallistui talvi- ja jatkosotaan. H\xc3\xa4n oli viimeinen Suomen ilmavoimien komentaja, jolla oli sotakokemusta. H\xc3\xa4nest\xc3\xa4 tuli v\xc3\xa4nrikki vuonna 1942. H\xc3\xa4n suoritti Lentosotakoulun vuosina 1941\xe2\x80\x931943 toimien kes\xc3\xa4ll\xc3\xa4 1944 H\xc3\xa4vitt\xc3\xa4j\xc3\xa4lentolaivue 33:n lentoupseerina Kannaksen ilmasodassa._NEWLINE_Sodan loputtua Salmela yleni luutnantiksi ja sai lis\xc3\xa4\xc3\xa4 oppia Utin Lentorykmentti 3:ssa. Vuonna 1949 h\xc3\xa4n yleni kapteeniksi. Vuonna 1957 Salmela oli ainoa ilmavoimien edustaja P\xc3\xa4\xc3\xa4esikunnan operatiivisella osastolla. H\xc3\xa4nen uransa PE:ssa kesti vuoteen 1960 jonka j\xc3\xa4lkeen h\xc3\xa4n siirtyi Ilmavoimien Esikuntaan ja vuonna 1958 h\xc3\xa4net ylennettiin majuriksi. 1950-luvulla Salmela alkoi laatia maailmantilaa vastaavaa ilmapuolustusdoktriinia. H\xc3\xa4net ylennettiin everstiluutnantiksi vuonna 1962. _NEWLINE_Vuonna 1965 julkaistiin eversti Salmelan laatima uusittu Ilmasotaohjes\xc3\xa4\xc3\xa4nt\xc3\xb6, ISO I. Salmela toimi Ilmavoimien esikuntap\xc3\xa4\xc3\xa4llikk\xc3\xb6n\xc3\xa4 vuosina 1965\xe2\x80\x931968 ja Satakunnan lennoston komentajana 1968\xe2\x80\x931969.\n_START_SECTION_\nIlmavoimien komentajana\n_START_PARAGRAPH_\nVuonna 1969 Salmela ylennettiin kenraalimajuriksi. H\xc3\xa4nen puolustushaarakomentajakautensa merkitt\xc3\xa4vin uudistus oli Saab 35 Draken -torjuntah\xc3\xa4vitt\xc3\xa4jien saapuminen Suomeen sek\xc3\xa4 BAe Hawk -harjoitush\xc3\xa4vitt\xc3\xa4jien hankintaneuvottelut. N\xc3\xa4m\xc3\xa4 p\xc3\xa4\xc3\xa4t\xc3\xb6kset olivat merkitt\xc3\xa4v\xc3\xa4 ilmavoimien modernisointitoimi. Salmelan komentajakautena ilmavoimista siirtyi paljon lent\xc3\xa4ji\xc3\xa4 siviili-ilmailun puolelle parempien palkkojen vuoksi, ja h\xc3\xa4n yritti turhaan neuvotella lentoyhti\xc3\xb6iden kanssa tilanteen ratkaisemiseksi._NEWLINE_Vuonna 1974 h\xc3\xa4net ylennettiin kenraaliluutnantiksi ja h\xc3\xa4n erosi vakinaisesta palveluksesta. H\xc3\xa4n oli Ilmailumuseos\xc3\xa4\xc3\xa4ti\xc3\xb6n hallituksen puheenjohtaja vuodesta 1971 ja Jyv\xc3\xa4skyl\xc3\xa4n maalaiskunnan kunnanvaltuutettu vuodesta 1975.'